text: Nyt forsvarsforlig bevarer værnepligten
  30 november 2012 kl. 15.34
  Nyt forsvarsforlig er på plads. Forliget bevarer værnepligten og udskyder lukningen af kaserner.
  Forsvaret skal spare 2,7 milliarder kroner, men værnepligten bevares med 4200 mand. Det er del af nyt forsvarsforlig for 2013-2017, som blev præsenteret i eftermiddags.
  Aftalen udskyder beslutningen om lukningen af kaserner til begyndelsen af det nye år.
  - Vi har fået en rigtig god aftale, som sikrer en et godt dansk forsvar fremadrettet med et reduceret budget, siger forsvarsminister Nick Hækkerup (S).
  Regeringen havde ellers peget på en suspendering af værnepligten og lukning af Høvelte og Varde Kaserner. Men kasernelukningerne bliver nu i første omgang overladt til en vurdering af forsvarschef Peter Bartram.
  - Beslutningen er, at vi beder forsvarschefen om med sin militærfaglige viden at pege på de etablissementer, som skal lukkes, siger Nick Hækkerup og tilføjer:
  - Når kaserner bliver tilovers, så skal de lukkes.
  Dansk Folkepartis formand jubler over aftalen, fordi værnepligten kun reduceres med 800 mand.
  - Vi har fået sikret værnepligten frem til 2020, siger Kristian Thulesen Dahl og fortsætter:
  - Jeg er kistelykkelig for, at det lykkes at få de indrømmelser, der skal til, for at vi kan være med i forsvarsforliget
  